Správa 
o priebehu a výsledkoch posudzovania Národnej správy 
Slovenskej republiky spracovanej v zmysle Dohovoru 
o jadrovej bezpečnosti

Dohovor o jadrovej bezpečnosti (ďalej len “Dohovor”, anglicky Convention on Nuclear Safety) je prvým medzinárodnoprávne záväzným dokumentom v oblasti jadrovej bezpečnosti. Bol vypracovaný s cieľom vytvoriť zásady organizačných, technických a legislatívnych požiadaviek na zabezpečenie vysokej úrovne jadrovej bezpečnosti na celom svete. Ďalšou základnou charakteristikou je kontrolný mechanizmus plnenia Dohovoru zakladajúci sa na tzv. posudzovacích zasadaniach, na ktorých sa posúdia národné správy zmluvných strán. V národnej správe každá zmluvná strana predkladá správu o opatreniach, ktoré prijala, resp. prijíma na realizáciu každého zo záväzkov obsiahnutých v článkoch Dohovoru. 
Slovenská republika ratifikovala Dohovor 23. 2. 1995 ako prvý štát na svete s inštalovaným jadrovým zariadením. Už týmto SR jasne deklarovala ochotu a pripravenosť otvorene a aktívne  sa  zúčastňovať  na  plnení  ustanovení  Dohovoru.  Dohovor  nadobudol  platnosť 24. októbra 1996, zmluvnými stranami Dohovoru je dnes 54 krajín. Plný text dohovoru bol publikovaný v Zbierke zákonov SR v čiastke 75 pod č. 163/1997.

Pre účely Dohovoru a v zmysle článku 2 boli do Národnej správy SR zahrnuté nasledovné jadrové zariadenia Slovenských elektrární, a. s.  a VÚJE Trnava, a. s.:
•	Atómové elektrárne Bohunice  – bloky V-1
•	Atómové elektrárne Bohunice  – bloky V-2
•	Atómové elektrárne Mochovce  
•	Medzisklad vyhoretého paliva, Jaslovské Bohunice 
•	Technológie pre spracovanie a úpravu rádioaktívnych odpadov
•	Sklady upravených a tuhých rádioaktívnych odpadov

Národná správa SR bola prerokovaná dňa 3. 10. 2001 na zasadnutí vlády SR (č. uznesenia 945/2001) a následne odovzdaná na  Medzinárodnú agentúru pre atómovú energiu (MAAE) vo Viedni, ktorá ju distribuovala zmluvným stranám, aby mali možnosť sa s jej obsahom oboznámiť. Navyše bola správa publikovaná na  domovskej stránke ÚJD SR: www.ujd.gov.sk v slovenskom a anglickom jazyku. Do februára 2002 mohli všetky zmluvné strany klásť písomné otázky k národným správam.

Na 2. posudzovacom zasadnutí k Dohovoru, ktoré sa uskutočnilo na pôde MAAE vo Viedni v dňoch 15. - 26. 4. 2002 boli podľa vopred dohodnutých pravidiel vytvorené tzv. skupiny zmluvných strán, v rámci ktorých sa detailne posudzovali a diskutovali predložené národné správy. SR bola v skupine č. 1 spolu s Belgickom, Spojenými štátmi americkými, Južnou Afrikou, Pakistanom, Írskom, Srí Lankou a Singapurom.

-1-

Slovenská republika dostala k svojej národnej správe vyše 130 písomných otázok. Na všetky otázky boli spracované a odovzdané písomné odpovede. Počas prezentácie SR na posudzovacom zasadnutí, za účasti zástupcov Úradu jadrového dozoru Slovenskej republiky, Ministerstva zahraničných vecí Slovenskej republiky, Ministerstva hospodárstva Slovenskej republiky, Ministerstva zdravotníctva Slovenskej republiky, Slovenských elektrární, a. s. a Výskumného ústavu jadrových elektrární, a. s., predsedníčka ÚJD SR podrobne a otvorene zodpovedala nielen  každú písomnú otázku, ale i ďalšie doplňujúce otázky. Zástupcovia krajín v skupine ocenili kvalitu Národnej správy SR, jej  transparentnosť  a  množstvo  poskytnutých  informácií.  Diskusie sa okrem krajín skupiny č. 1 aktívne zúčastnili Rakúsko, Česko, Maďarsko, Nemecko, Japonsko, Ukrajina, Francúzsko a Slovinsko.
 Diskusia bola najviac zameraná na postavenie, zdroje a nezávislosť dozoru. Bolo ocenené zvýšenie rozpočtu a počtu pracovníkov ÚJD SR od roku 1999. Druhým najdôležitejším okruhom diskusie bolo zvyšovanie bezpečnosti elektrárne V-1 Jaslovské Bohunice a dosiahnuté výsledky. Ďalej boli hodnotené nasledovné oblasti:

•	Legislatívny a dozorný rámec
•	Dozorný orgán
•	Bezpečnosť jadrových zariadení
•	Zlepšovanie bezpečnosti vrátane predlžovania životnosti
•	Vyhodnotenie seizmických aspektov
•	Funkcia kontejnmentu – hermetickej obálky
•	Periodické hodnotenie bezpečnosti  a opatrenia na zvládnutie ťažkých havárií.
•	Havarijná pripravenosť

Záver 

Posudzovacie zasadnutie zmluvných strán k stavu jadrovej bezpečnosti v SR na základe Národnej správy a následnej diskusie prijalo nasledovné závery:

1)	Otázky boli zodpovedané k spokojnosti zmluvných strán.
2)	Prezentácia odpovedí sa dotkla všetkých hlavných technických aspektov, ktoré boli identifikované v rámci  skupiny.
3)	Skupina sa zaoberala  špecifickou otázkou, a to, že dozorný orgán môže byť spokojný so stavom  jadrovej bezpečnosti  elektrárne, avšak vláda môže rozhodnúť o odstavení elektrárne z  iných dôvodov.
4)	Zmluvné strany sa oboznámili s programami zvyšovania bezpečnosti jadrových elektrární. Akékoľvek otvorené otázky sú predmetom prebiehajúcich programov zvyšovania bezpečnosti. Výsledky týchto programov sa majú prezentovať  na ďalšom posudzovacom zasadnutí zmluvných strán Dohovoru o jadrovej bezpečnosti, ktoré sa uskutoční v apríli 2005.
5)	Schopnosť dozorného orgánu zabezpečiť a udržať dostatok finančných a ľudských zdrojov je ďalším predmetom pre nasledujúce posudzovacie zasadnutie.

-2-

Závery posudzovacieho zasadnutia k Dohovoru o jadrovej bezpečnosti potvrdili súlad legislatívy a ostatných aktivít v oblasti jadrovej bezpečnosti v Slovenskej republike s článkami Dohovoru a ocenili prístup SR k otázkam jadrovej bezpečnosti. Neobsahovali žiadnu negatívnu konštatáciu. 

Odporúčania všeobecného charakteru:

6)	Prijať opatrenia na zabezpečenie vysokej úrovne bezpečnosti, vrátane finančných a ľudských zdrojov u prevádzkovateľa, jako aj štátneho dozoru v krajinách, v ktorých sa rozhodlo predčasne ukončiť prevádzku jadrových elektrární.
7)	Zachovať,  a kde je to potrebné, posilniť nezávislé postavenie štátneho dozoru.
8)	Zvýšiť  transparentnosť voči verejnosti vo veciach rozhodovania dozorného orgánu.
9)	Zabezpečiť priebežné a kontinuálne hodnotenie stavu jadrovej bezpečnosti jadrových elektrární  prostredníctvom periodického hodnotenia bezpečnosti.
10)	Priebežne vykonávať havarijné cvičenia aj v spolupráci so susednými štátmi.

Hodnotenie národných správ preukázalo, že Dohovor významne prispel k hodnoteniu a procesu zvyšovania bezpečnosti vo všetkých krajinách a krajiny preukázali úsilie na plnenie všetkých článkov Dohovoru.

Zmluvnými  stranami  bolo  dohodnuté,  že  3. posudzovacie  zasadnutie sa  uskutoční  11. – 22. apríla 2005. 

Novelizovanú národnú správu je potrebné odovzdať MAAE do 8. septembra 2004.

	Preklad záverečnej správy, ktorá bola vypracovaná na základe výsledkov hodnotenia v skupinách a diskusie plenárneho zasadnutia, bude zverejnená na verejnej web stránke Úradu jadrového dozoru Slovenskej republiky.

-3-